Usu di «BB» mmeci di «B» doppu na vucali

Diffusioni

Nta la maiuri parti di l'àrii di la Sicilia, la «B» ca s'attrova doppu na vucali e davanti a n'àutra vucali (o davanti a la cunzunanti «R») veni prununzata doppia, p'asempiu ci sunnu palori comu: "abbati" (zoè "abate" 'n talianu), "abbusu" (zoè "abuso" 'n talianu), "cèlibbri" (zoè "celebre" 'n talianu), "Abbramu" (zoè "Abramo" 'n talianu), "libbru" (zoè "libro" 'n talianu), ecc.

 Àutri asempi 

pussìbili, pussìbuli -> pussìbbili, pussìbbuli

labrum (palora latina) -> labbru

librum (palora latina) -> libbru

ebreu, abreu -> ebbreu abbreu

stabiliri -> stabbiliri

sùbitu, sùbutu -> sùbbitu, sùbbutu

ìbridu -> ìbbridu

abitanti -> abbitanti

zebra -> zebbra

ecc.

Rifirimenti ca ùsanu d'accussì la «BB» mmeci di la «B»
Vucabbulariu di Piccittu, 1950-1980
Dizziunariu etimològgicu di Giarrizzo, 1989 
Dizziunariu di Luigi La Rocca, 2000
Grammàtica di Bonner, 2001
Vucabbulariu di Lucio Zinna - Antares Editrice, 2002

Rifirimenti ca nun ùsanu d'accussì la «BB» mmeci di la «B»

Vucabbulariu di Camilleri, 1998

Ntâ littiratura siciliana
Traduzzioni  di La Divina Commedia di Rosa Gazzara Siciliano:
Di ogni parti lu lustru di lu jornu
jittava cu infallìbbili saitti
Traduzzioni di William Shakespeare di Renzu Porcelli:
chi travagghiannu a mmintari, un figghiolu
chi campa nta sta terra fa abburtiri!

Si mi tradisci, dû me corpu vasciu
tradisciui la cchiù nòbbili me parti.

penza chi soccu ammenta u tò pueta
è dèbbitu pi soccu t'arrubbàu.

Lamentu cubbu pi Rocca Ciravula di Santu Calì:
Sulu di notti vìstimu racina
nìura a la sciarmenta, e vinnignammu
di notti lu zibbibbiu ancora jàjiru.

C'è na Chiesa di Valuri di Ianu Pepe:
Nun vogghiu li tò stabbili e li tò beni
nè menu la robba e li toi dinari.

Dî pruverbi siciliani cugghiuti di Giuseppi Pitrè:
Giuvintù 'n libbirtà, vicchiaia 'n puvirtà.

Cchiù chi dèbbuli è lu malatu, cchiù prestu si nni va la malatìa.

Cuntava stiddi e peni, peni e stiddi di Santu Calì:
Quannu jù moru venicci a Schisò nta na notti d'austu comu a chista,
jisa la canna e attizzacci la vita nta l'occhiu a lu palàmitu firutu ca sbattulìa supra la ribba giarna e ribbugghi di sancu la scumazza.

Sicilianu standard usatu ntâ wikipedia

Raccumannamu d'usari la «BB» mmeci di la «B» sìmprici doppu na vucali e davanti a n'àutra vucali (o davanti a la cunzunanti «R»). Ma si racumanna puru di nun scrìviri "arbba" pi "arba", e mancu "bàrbbaru" pi "bàrbaru".

Catigurìa:Lingua siciliana